謫居三適三首 旦起理髮
作者：蘇軾
朝代：宋

paragraphs: 安眠海自運，浩浩朝黄宮。
日出露未晞，鬰鬰濛霜松。
老櫛從我久，齒疏含清風。
一洗耳目明，習習萬竅通。
少年苦嗜睡，朝謁常匆匆。
爬搔未云足，已困冠巾重。
何異服轅馬，沙塵滿風騣。
琱鞍響珂月，實與杻械同。
解放不可期，枯柳豈易逢。
誰能書此樂，獻與腰金翁。